'n Volmaan vir 'n nuwe oesjaar – Afrikaanse Taalmuseum en -monument
'n Volmaan vir 'n nuwe oesjaar
Taalmonument se laaste Volmaanpiekniek op die horison; gratis vir onder-18's
Met die verdere verslapping van inperkingsreëls is dit tyd om die buitelug te geniet voor die winter se koms. Sluit dus by die Afrikaanse Taalmuseum en -monument se vriendelike personeel aan om hierdie somerseisoen se laaste Volmaanpiekniek op Saterdag, 27 Maart 2021, tydens 'n heerlike aand op die beeldskone Paarlberg te vier.
Ter ondersteuning van die Sentrum vir Astronomiese Erfenis se projek om inheemse name vir volmane in Suider-Afrika te ontwikkel, word hierdie piekniek aan die Oesmaan gewy – dit verwys na die feit dat die oes van verskillende somergraansoorte in Suid-Afrika hierdie tyd van die jaar in volle swang is.
Besoekers is welkom om hul eie piekniekmandjies en drankies (geen glas) te bring. Onthou warm klere en 'n flits, asook 'n masker. Sien www.taalmuseum.co.za/covid-19/ vir die spesifieke protokolle.
Toegang is R40 per volwassene, R10 vir SA studente en pensioenarisse, en gratis vir almal onder 18 jaar – getalle sal beperk word. Kaartjies is beskikbaar by Computicket of die hek, en geen besprekings is nodig nie. Jaarpermitte is beskikbaar teen R120 vir individue of R220 per gesin (tans aangebied teen 'n 20%-afslag), wat toegang tot alle Volmaanpieknieks insluit. Die piekniekreeks word aangebied ten bate van 'Laat ons Lees!', die Taalmuseum se geletterdheidsprojek vir kinders, en besoekers word versoek om 'n nuwe of tweedehandse kinderboek te skenk.
Vir meer inligting oor al die ander opwindende geleenthede, konserte en kursusse by die Taalmonument, skakel 021 872 3441/863 0543, besoek www.taalmonument.co.za of volg hulle op Facebook. Meer oor die Sentrum vir Astronomiese Erfenis by https://cfah.org.za. Die volgende Volmaanpieknieks begin in Lente 2021. DIE TAALMONUMENT EN TAALMUSEUM IS OOP VIR BESOEKERS.